รัฐบาล สั่งให้กระทรวงการต่างประเทศ ดำเนินการชะลอการเดินทางเข้าประเทศของชาวต่างชาติและคนไทยในต่างประเทศ
รัฐบาล สั่งให้กระทรวงการต่างประเทศ ดำเนินการชะลอการเดินทางเข้าประเทศของชาวต่างชาติและคนไทยในต่างประเทศ น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) กล่าวว่า พลเอก ประยุทธ์ จันทร์โอชา นายกรัฐมนตรี เป็นประธานการประชุมผ่านระบบ Video Conference ณ ตึกสันติไมตรีหลังนอก ทำเนียบรัฐบาล โดยนายกรัฐมนตรี รับมอบชุดตรวจหาเชื้อไวรัสโควิด-19 ด้วยวิธี RT-PCR 20,000 ชุดแรกแก่รัฐบาล จากกรมวิทยาศาสตร์การแพทย์ และสยามไบโอไซเอนซ์ เพื่อขยายกําลังการตรวจค้นหาผู้ติดเชื้อให้รวดเร็วและทั่วถึง และจะส่งมอบอีก 20,000 ตัวอย่างทุกๆ สัปดาห์ให้แก่รัฐบาล จนครบ 100,000 ตัวอย่างภายในเมษายนนี้สำหรับผู้ป่วยล่าสุดวันนี้เพิ่มขึ้น 104 ราย ทำให้มีผู้ป่วยเฉลี่ยสะสม 1,875 ราย เสียชีวิตเพิ่มอีก 3 คน รวมเป็น 15 คน ผู้ป่วยในพื้นที่กรุงเทพฯ และจังหวัดนนทบุรี ลดลง แต่พื้นที่ต่างจังหวัดยังคงน่าเป็นห่วง เช่น จังหวัดภูเก็ต จังหวัดชลบุรี จังหวัดยะลา จังหวัดปัตตานี ซึ่งผู้ป่วยที่ติดเชื้อเพิ่มขึ้นส่วนใหญ่ มีประวัติสัมผัสกับผู้ป่วยที่ยืนยันก่อนหน้านี้ ติดจากสถานบันเทิง โดยเฉพาะผู้ที่เดินทางกลับจากต่างประเทศ ดังนั้นที่ประชุมจึงมีมติให้ กระทรวงการต่างประเทศคุมเข้มชะลอการเดินทางเข้าประเทศไทยของชาวต่างชาติและคนไทยในต่างประเทศ ตั้งแต่วันนี้ถึง 15 เมษายน 2563 ยกเว้นผู้ที่ทำเรื่องขอเดินทางไว้ก่อนหน้านี้ หรือผู้ที่มีความจำเป็นจริงๆ แต่จะต้องติดต่อที่สถานทูตและปฏิบัติตามคำแนะนำอย่างเคร่งครัดอย่างไรก็ตาม จากการสำรวจ พบว่าคนไทยส่วนใหญ่ ให้ความสำคัญใส่หน้ากากอนามัยมากขึ้น ร้อยละ 94.03 ล้างมือบ่อยๆ ด้วยสบู่และน้ำ ร้อยละ 90.47 ส่วนการรักษาระยะห่างจากคนอื่นอย่างน้อย 1-2 เมตร ร้อยละ 64.81 ยังน้อยเกินไปซึ่งส่งผลให้ยังคงมีการติดเชื้อเพิ่มขึ้น จึงอยากให้ทุกคนเว้นระยะห่างระหว่างกันให้มากขึ้น